Torstain Napakympin neiti X Susanna olisi halunnut lähteä valittunsa sijaan matkalle ensimmäisen jakson herra X Tonin kanssa.

Neiti X Susanna ja herra X Toni olisivat halunneet lähteä yhdessä Napakymppi-matkalle.

Kumpikin päätyi kuitenkin reissuun ohjelmassa valitun kumppanin kanssa.

Susanna löysi ohjelman kautta uutta vipinää suhderintamalle.

Torstaina Napakympissä neiti X:nä nähtiin Susanna, 41, myymäläpäällikkö Oulusta. Hän valitsi matkakumppanikseen herra A Juhan, 40-vuotiaan taksikuskin Lumijoelta. Kaksikko päätyi yhdessä matkalle Marbellaan.

Oululainen Susanna etsi kumppania ohjelmassa neiti X:nä. NELONEN

Matkakumppaniksi päätyi herra A Juha. Kaksikosta tuli ystävät. NELONEN

Lomavideolta selviää, että kaksikko lähti matkalle kaveripohjalta. Susanna kertoo videolla, että hän löysi yllättäen yhteisen sävelen samana kuvauspäivänä studiolla olleen, ensimmäisessä Napakymppi-jaksossa nähdyn herra X:n, koskenkorvalaisen 42-vuotiaan " kaupan sedän " Tonin kanssa.

Susanna kertoo lomavideolla tavanneensa Tonin myöhemmin Tampereen yöelämässä ja kaksikko tutustui toisiinsa. He kokivat, että heillä oli paljon yhtäläisyyksiä niin työtä kuin arvojakin myöten. Kaksikko olisi halunnut lähteä yhdessä Napakymppi-matkalle, mutta tuotantoyhtiön puolesta se ei onnistunut. Kumpikin päätyi reissuun ohjelmassa valitun kumppanin kanssa.

- Eikä vuosisadan rakkaus leimahtanut vaikka kumpikin ihastui vahvasti toisiinsa, Susanna kertoo videolla viitaten Toniin.

Pitkä välimatka ja kaukosuhteen mahdottomuus kuitenkin kaatoi orastavan suhteen.

- Sen verran järki-ihmisiä ollaan kumpikin, että meillä on vahvasti luotu elämät, mulla Ouluun ja hänellä Koskenkorvalle. On lapset, joita ei halua viedä toisen vanhemman luota pois. Ja omat asunnot, vakiduunit..., Susanna listaa videolla syitä siihen, miksi kaksikko päätyi jatkamaan hyvinä ystävinä.

Ensimmäisen Napakymppi-jakson herra X:nä nähtiin Toni. Hänen ja Susannan välillä oli ihastusta. NELONEN

Iltalehti tavoitti Susannan kommentoimaan Napakymppi-elämystä. Nainen linjaa, että matkakumppani-Juha ei ollut moksiskaan siitä, että matkaan lähdettiin ystävinä.

- Kerroin Juhalle muutama päivä kuvausten jälkeen, ettei mulla tullut perhosia vatsaan hänestä. Juha vielä koitti reissussa kysyä, että olenko ihan varma. Sanoin, että tässä iässä jo tunnen itseni niin hyvin, että tiedän, milloin kolahtaa.

Reissuun lähti myös Susannan 3-vuotias poika, sillä matka kesti lähes viikon eikä lapsen isä saanut niin lyhyellä varoitusajalla töistä vapaata lasta hoitaakseen. Matka meni Susannan mukaan mukavasti ja Juhasta tuli hänen ystävänsä. Kaksikko on vaihtanut kuulumisia Facebookissa sittemmin.

Tonin perään Susanna ei haikaile, sillä välimatka olisi koitunut hankalaksi. Matkaa olisi pitänyt taittaa reilut kolme tuntia junalla suuntaansa ja siihen päälle vielä matka asemalta Tonille.

Susanna haikaili videolla omaa prinssiä ja niitä tunnettuja perhosia vatsaansa. Kuinka ollakaan, Napakymppi toi tavallaan uutta vipinää Susannan elämään.

Pikatreffeille

Marbellan-lennon jälkeen Susanna ja hänen poikansa majoittuivat pääkaupunkiseudulla hotelliin jatkaakseen seuraavana päivänä matkaa kotiin.

- Tämä on niin hauska yhteensattuma! Eräs vantaalaismies pommitti mua jo toukokuussa, kun oltiin Facebookissa samassa sinkkuryhmässä. Olin aina jättänyt hänet huomiotta pitkän välimatkan vuoksi. Nyt hän kuitenkin tiesi, että jäisin lennon jälkeen yöksi samoille seuduille, Susanna kertoo.

Vantaalaismies oli pyytänyt vaivaista viittä minuutta nähdäkseen Susannan kasvotusten. Kun Susanna oli kertonut olevansa liikkeellä lapsensa kanssa, kolmikko oli päätynyt puoleksi tunniksi pikaruokalaan. Juttu oli luistanut ja mies kyyditsi tapaamisen päätteeksi äidin lapsineen lentokentälle.

- Siinä halattiin ja sitten kummallekin tuli sellainen, että meinasi vaistomaisesti pussata. Ja tajuttiin, että eihän me voida, kun poika on siinä, Susanna kertaa tilannetta.

Sittemmin kaksikko kirjoitteli toisilleen kuukauden verran ja pari viikkoa sitten Susanna matkasi Vantaalle. Mies on vastaavasti tulossa pian käymään Susannan luona. Lentäen matkaan kuluu vain tunti.

- Nyt on ne perhoset vatsassa, kiitos Napakympin! En olisi varmasti muuten mennyt tapaamaan häntä ikinä. Tosi hassua, että olen saanut ohjelman kautta kaksi älyttömän hyvää kaveria ja sitten mahdollisesti sen oman Napakympinkin, Susanna hehkuttaa tapailuntäytteistä elämäntilannettaan.

Napakymppi Nelosella torstaisin klo 21.